Diari Oficial de la Generalitat Valenciana


Sumari del DOGV 2633, del 24-11-1995 (1995/836828)

ORDRE de 27 de setembre de 1995, de la Conselleria d'Administració Pública, per la qual es disposa la publicació de la modificació d'estatuts de la Mancomunitat de Municipis de la Safor.
------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/09/27/(5)/dof/vci/html**

### Dades del document

Número de DOGV
:   2633

Data del DOGV
:   24-11-1995

Secció del DOGV
:   DISPOSICIONS GENERALS

Número del document
:   1995/836828


Data del document
:   27-09-1995

Organisme emissor
:   Conselleria d'Administració Pública

Tipus de document
:   Ordre

Anàlisi jurídica

ORDRE de 27 de setembre de 1995, de la Conselleria d'Administració Pública, per la qual es disposa la publicació de la modificació d'estatuts de la Mancomunitat de Municipis de la Safor.
  
La Mancomunitat de Municipis de la Safor, integrada pels municipis d'Ador, Alfauir, Almiserat, Almoines, l'Alqueria de la Comtessa, Barx, Bellreguard, Beniarjó, Benifairó de la Valldigna, Beniflá, Benirredrá, Castellonet, Daimús, Gandia, Guardamar, la Font d'En Carròs, Llocnou de Sant Jeroni, Miramar, Oliva, Palma de Gandía, Palmera, Piles, Potríes, Rafelcofer, Real de Gandía, Rótova, Simat de la Valldigna, Tavernes de la Valldigna, Villalonga, Xeraco i Xeresa, ha aprovat la modificació dels seus estatuts.
  
Remés l'expedient tramés i els nous estatuts aprovats a aquesta Conselleria, s'ha observat que compleixen en tots els seus termes la legislació vigent, sense que s'haja advertit cap infracció de l'ordenament jurídic, ni menyscapte de les competències de la comunitat autònoma, ni interferència en el seu exercici.
  
  
Per tant, i d'acord amb el que disposa el Reial Decret 695/1979, de 13 de febrer, de transferències en relació amb el Decret de la Presidència de la Generalitat Valenciana 10/1985, de 21 de juny i el Decret 210/1995, de 24 de juliol, del Govern Valencià,
  
  
  
ORDENE
  
  
Article únic
  
Publicar la modificació dels estatuts de la Mancomunitat de Municipis de la Safor, una vegada acreditat en l'expedient la legalitat de les actuacions.
  
  
València, 27 de setembre de 1995
  
  
El conseller d'Administració Pública,
  
JOSÉ JOAQUíN RIPOLL SERRANO
  
  
  
Estatuts de la Mancomunitat
  
de Municipis de la Safor
  
  
TíTOL I
  
Organització
  
  
CAPíTOL I
  
Disposicions generals
  
  
Article primer
  
1. Els municipis d'Ador, Alfauir, Almiserat, Almoines, l'Alqueria de la Comtessa, Barx, Bellreguard, Beniarjó, Benifairó de la Valldigna, Beniflá, Benirredrá, Castellonet, Daimús, Gandia, Guardamar, la Font d'En Carròs, Llocnou de Sant Jeroni, Miramar, Oliva, Palma de Gandía, Palmera, Piles, Potries, Rafelcofer, el Real de Gandía, Rótova, Simat de la Valldigna, Tavernes de la Valldigna, Villalonga, Xeraco i Xeresa, de la província de València, a l'empara d'allò que disposa l'ordenament jurídic, acorden constituir-se voluntàriament en mancomunitat per a l'organització i prestació d'obres i serveis a través d'unitats d'actuació. La capitalitat d'aquesta mancomunitat, per a la reunió del seus òrgans col·legiats, és Gandia.
  
2. La mancomunitat, com a entitat local autònoma, gaudirà de capacitat i personalitat jurídica per al compliment de les seues finalitats específiques, i es regirà per aquests estatuts.
  
  
Article segon
  
La mancomunitat que es constitueix es denominarà Mancomunitat de Municipis de la Safor.
  
  
Article tercer
  
1. La Mancomunitat, per a la gestió dels seus interessos i en l'àmbit de les seues competències, promourà les activitats i prestarà els serveis públics en les matèries següents:
  
a) Recollida, transformació i tractament dels residus sòlids.
  
  
b) Defensa del medi ambient, equilibri ecològic i ordenació del territori.
  
c) Serveis educatius, culturals, socials i assistencials.
  
d) Promoció i dotacions turístiques.
  
e) Mecanització administrativa, banc de dades i gestió tributària.
  
f) Vies de comunicació i transport públic.
  
g) Desenvolupament de les competències urbanístiques.
  
h) Promoció i desplegament d'activitats agrícoles.
  
2. L'assumpció de nous serveis requerirà l'acord unànime de tots els representants dels ajuntaments que integren la Mancomunitat.
  
3. La participació en tots o en alguns dels serveis de competència de la Mancomunitat requerirà la conformitat prèvia dels ajuntaments interessats, mitjançant l'acord adoptat pels plenaris per majoria absoluta.
  
4. Per a l'organització i desplegament dels serveis de competència de la Mancomunitat, s'adoptarà qualsevol dels models de gestió previstos en la legislació local.
  
5. La prestació de qualsevol dels serveis enumerats en l'apartat 1 anterior, comporta l'assumpció per part de la Mancomunitat de la seua gestió integral en allò referent al seu establiment, organització i desplegament.
  
  
Article quart
  
La Mancomunitat, com a entitat local reconeguda per la llei, exercirà totes les potestats que li siguen conferides per la legislació vigent.
  
  
CAPíTOL II
  
òrgans de la Mancomunitat
  
  
Article cinqué
  
1. Els òrgans de govern de la Mancomunitat representatius dels ajuntaments mancomunats són:
  
a) El Plenari
  
b) El president
  
c) El vicepresident o vicepresidents, segons pertoque
  
d) La Comissió de Govern
  
2. Podran crear-se comissions informatives, tenint en compte el nombre de serveis que presta la Mancomunitat.
  
  
Article sisé
  
1. El Plenari de la Mancomunitat està integrat per tots els vocals representants dels ajuntaments que la integren, elegits per les mateixes corporacions municipals entre els seus membres.
  
2. El nombre de vocals que correspon a cada ajuntament es determina segons el nombre d'habitants de cadascun d'aquests, d'acord amb el barem següent:
  
Fins a 100 habitants 1
  
De 101 a 2.000 habitants 2
  
De 2.001 a 5.000 habitants 3
  
De 5.001 a 10.000 habitants 4
  
De 10.001 a 20.000 habitants 7
  
De 20.001 a 30.000 habitants 9
  
Més de 30.001 habitants 12
  
3. Per a la determinació del nombre de vocals que correspon a cada ajuntament, es tindrà en compte l'última renovació del padró d'habitants.
  
4. El mandat dels vocals coincideix amb el dels respectius ajuntaments.
  
  
Article seté
  
1. El mandat dels vocals membres de la Mancomunitat és de quatre anys, comptadors des de la data de l' elecció de cada ajuntament.
  
2. Una vegada acabat el mandat, els vocals continuaran les seues funcions únicament per a l'administració ordinària fins a la presa de possessió dels successors, i en cap cas podran adoptar acords per als quals es requereix una majoria qualificada.
  
3. Realitzades les eleccions locals i dins del termini previst per a la designació de representants en òrgans col·legiats, els ajuntaments nomenaran el vocal o els vocals que els represente en la Mancomunitat.
  
4. Una vegada designats els representants, dins dels 10 dies següents, es procedirà a la constitució de la Mancomunitat i a l'elecció del president.
  
  
CAPíTOL III
  
Competències i atribucions
  
  
Article vuité
  
1. El Plenari, integrat per tots els seus vocals, està presidit pel president.
  
2. Correspon, en tot cas, al Plenari les atribucions següents:
  
  
a) Elegir i destituir el president del seu càrrec, d'acord amb les regles establertes en la legislació electoral.
  
b) Controlar i fiscalitzar els òrgans de govern de la Mancomunitat.
  
c) Aprovar el reglament orgànic, les ordenances i les altres disposicions de caràcter general que siguen competència de la Mancomunitat.
  
d) Els acords relatius a la participació en organitzacions supramunicipals; creació d'òrgans desconcentrats; alteració de la capitalitat de la Mancomunitat, i l'adopció o modificació de la seua ensenya o escut.
  
e) Aprovar la plantilla de personal i relació dels llocs de treball de la Mancomunitat; determinar el nombre i característiques del personal eventual; aprovar l'oferta anual d'ocupació pública; fixar la quantia global de les retribucions complementàries, dins dels límits màxims i mínims i altres prescripcions establides en les normes estatals; aprovar les bases de les proves per a la selecció de personal i aquelles que hagen de regir en els concursos de provisió de llocs de treball; autoritzar o denegar la compatibilitat del personal al servei de la Mancomunitat per a una segona ocupació o activitat en el sector públic, així com la resolució motivada reconeixent la comptabilitat o declarant la incompatibilitat de l'esmentat personal per a l'exercici d'activitats de la Mancomunitat, a què es refereix la Llei 53/1984, de 26 de desembre, d'incompatibilitats del personal al servei de les administracions públiques; separar del servei els funcionaris de la Mancomunitat; ratificar l'acomiadament del personal laboral, i imposar sancions per faltes greus o molt greus als funcionaris amb habilitació de caràcter nacional que no suposen la destitució del càrrec ni la separació definitiva del servei.
  
  
  
f) Determinar els recursos propis de caràcter tributari, aprovar i modificar els pressupostos, disposar despeses en els assumptes de la seua competència i aprovar els comptes.
  
g) Acordar les operacions de crèdit o garanties i concedir quitaments i esperes, així com reconéixer extrajudicialment crèdits.
  
h) Alterar la qualificació jurídica dels béns de la Mancomunitat, després de l'expedient en el qual s'acredite la seua oportunitat i legalitat.
  
i) Adquirir béns i fer transaccions amb ells, així com alienar-los o qualsevol altre acte de disposició, incloent-hi la cessió de franc a altres administracions o institucions privades d'interés públic sense ànim de lucre.
  
j) Concedir, llogar o cedir l'ús de béns per més de cinc anys, sempre que la seua quantia excedisca del 10% dels recursos ordinaris del seu pressupost.
  
k) Exercir accions administratives i judicials i defensar la Mancomunitat en tots els procediments incoats contra ella.
  
l) Plantejar conflictes de competència a altres entitats locals i altres administracions públiques.
  
m) Acceptar la delegació de competències fetes per altres administracions públiques.
  
n) Aprovar la forma de gestió dels serveis.
  
o) Contractar obres, serveis i subministraments, la duració dels quals excedisca d'un any i exigisquen crèdits superiors als consignats en el pressupost anual de l'entitat i aprovar els plecs de condicions a què hagen de subjectar-se els contractes de la Mancomunitat.
  
p) Aprovar projectes d'obres quan la contractació de la seua execució siga de la seua competència, d'acord amb allò disposat a l'apartat anterior.
  
q) Aquelles altres que hagen de correspondre al Plenari per exigir la seua aprovació una majoria especial, i aquelles que expressament li confereix la llei.
  
3. Pertany igualment al Plenari la votació sobre la moció de censura al president, la qual es regeix per allò disposat en la legislació electoral general.
  
  
Article nové
  
1. El president és elegit pel Plenari de la Mancomunitat per majoria absoluta.
  
2. Poden ser candidats tots els vocals que formen el Plenari.
  
  
3. Si cap candidat no obté majoria absoluta en la primera votació, se'n farà una segona, resultant elegit aquell candidat que obtinga major nombre de vots. En cas d'empat es resoldrà per sorteig.
  
  
4. Per a la destitució del president mitjançant moció de censura, se seguirà el procediment establit en la legislació vigent per a la destitució de l'alcalde.
  
  
Article deu
  
El president designarà un o diversos vicepresidents entre els membres de la Comissió de Govern, que el substituiran per ordre de nomenament, en cas d'absència, vacant o malaltia.
  
  
Article onze
  
1. Al president de la Mancomunitat, li corresponen les atribucions següents:
  
a) Representar la Mancomunitat i presidir tots els actes públics organitzats per aquesta.
  
b) Dirigir el govern i l'administració de la Mancomunitat i l'organització dels serveis administratius de l'ens comarcal.
  
  
c) Nomenar i separar els vicepresidents i els membres de la Comissió de Govern.
  
d) Convocar i presidir les sessions del Plenari, de la Comissió de Govern i de qualsevol altre òrgan municipal, així com decidir els empats amb vot de qualitat.
  
e) Fer complir les ordenances i els reglaments de la Mancomunitat.
  
f) Dirigir, impulsar i inspeccionar les obres i els serveis, l'execució dels quals hagués sigut acordada, demanant els assessoraments tècnics escaients.
  
g) Exigir a tots els obligats l'exacte compliment dels serveis o càrregues de caràcter públic.
  
h) Presidir subhastes i concursos per a venda, lloguers, obres, serveis i subministraments i adjudicar definitivament, d'acord amb les lleis, aquells que siguen de la seua competència i provisionalment aquells en els quals haja de decidir el Plenari.
  
i) Preparar i adjudicar la contractació i la concessió d'obres, els serveis i els subministraments, la quantia dels quals no excedisca del 5% dels recursos ordinaris del seu pressupost, ni del 50% del límit general aplicable a la contractació directa, així com tots aquells altres que, excedint de l'esmentada quantia, tinguen una durada no superior a un any i no exigisquen crèdits superiors als consignats en el pressupost anual.
  
j) Subscriure escriptures, documents i pòlisses.
  
k) Exercir la direcció superior de tot el personal i, com a cap directe, totes les atribucions que en aquesta matèria no siguen competència del Plenari.
  
l) Formar els projectes de pressupost amb l'antelació suficient perquè puguen ser aprovats pel Plenari dins del termini assenyalat.
  
  
m) Disposar despeses dins dels límits de la seua competència i els expressament previstos en les bases d'execució del pressupost, ordenar tots els pagaments que s'efectuen amb fons de la Mancomunitat i autoritzar els documents que impliquen formalització d'ingressos en tresoreria.
  
n) Desenvolupar la gestió econòmica de la Mancomunitat d'acord amb el pressupost aprovat i rendir comptes al Plenari de les operacions efectuades en cada exercici econòmic.
  
o) Organitzar els serveis de tresoreria, sense perjudici de la facultat del Plenari per a aprovar la seua forma de gestió.
  
p) Aprovar les factures que corresponen al desenvolupament normal del pressupost i que hagen sigut rebudes pels serveis d'Intervenció.
  
q) Exercitar accions judicials i administratives en cas d'urgència, i donar-ne compte al Plenari en la primera sessió que s'efectue.
  
  
r) Adoptar personalment i sota la seua responsabilitat, en cas de catàstrofe o infortuni o greus riscos d'aquests, les mesures que calquen i que siguen adequades, informant immediatament al Plenari.
  
s) Publicar, executar i fer complir els acords de la Mancomunitat.
  
t) Totes aquelles altres que li conferisquen expressament les lleis i aquelles que la legislació de l'estat o de la Comunitat Valenciana assignen a la Mancomunitat i no les atribuïsquen a altres òrgans d'aquella.
  
  
Article dotze
  
1. Integren la Comissió de Govern el president, els vicepresidents i un nombre de vocals no superior al terç del nombre legal d'aquells que integren la Mancomunitat, nomenats i separats lliurement pel president, donant-ne compte al Plenari.
  
2. Correspon a la Comissió de Govern:
  
a) L'assistència al president en l'exercici de les seues atribucions.
  
b) Les atribucions que el president o el Plenari de la Mancomunitat li delegue. No són delegables les atribucions reservades al Plenari en l'article 8é.2, apartats b, c, d, e, f, h, l, m, n, q i el punt 3 del mateix article. Tampoc són delegables les atribucions reservades al president en l'article 11, apartats b, d, k, q, r.
  
  
  
TíTOL II
  
Funcionament
  
  
Article tretze
  
1. El Plenari funcionarà en règim de sessions ordinàries, de periodicitat preestablerta, i extraordinàries.
  
2. El Plenari farà sessió ordinària, com a mínim cada tres mesos, i extraordinària, quan així ho decidisca el president o ho sol·licite la quarta part, almenys, del nombre legal de vocals del Plenari. En aquest darrer cas la realització del Plenari extraordinari no podrà demorar-se més de dos mesos d'ençà que fou sol·licitat.
  
  
  
Article catorze
  
1. Les sessions del Plenari han de convocar-se, almenys, amb cinc dies d'antelació. En la citació es farà constar l'ordre del dia.
  
  
2. El Plenari es constitueix vàlidament amb l'assistència d'un terç del nombre legal dels seus membres. Aquest quòrum ha de mantenir-se al llarg de tota la sessió.
  
3. En qualsevol cas, es requereix l'assistència del president i del secretari de la Mancomunitat, o d'aquells que legalment els substituïsquen.
  
  
Article quinze
  
1. Els acords del Plenari s'adopten, com a norma general, per majoria simple dels membres presents. Existeix majoria simple quan els vots afirmatius són més que els negatius.
  
  
2. Es requereix el vot favorable de la majoria absoluta del nombre legal dels membres del Plenari per a l'adopció d'acords en les matèries següents:
  
2.1 Organització i funcionament.
  
a) Elecció del president.
  
b) Aprovació o modificació d'ordenances.
  
c) Declaració de debat i votació secreta.
  
2.2. Territori i població.
  
a) Modificació i dissolució de la Mancomunitat.
  
2.3. Béns.
  
a) Alienació de béns patrimonials que en la seua quantia excedisca del 10 % dels del pressupost.
  
b) Concessió de béns o serveis per més de cinc anys quan la quantia d'aquesta excedisca del 10% del pressupost.
  
c) Cessió gratuïta de béns a altres administracions.
  
2.4 Personal.
  
a) Separació del servei de funcionaris.
  
b) Ratificació de l'acomiadament del personal laboral.
  
2.5. Hisenda i pressupost.
  
a) Aprovació d'ordenances fiscals.
  
b) Imposició i ordenació dels recursos propis de caràcter tributari.
  
c) Aprovació d'operacions financeres o de crèdit quan el seu import excedisca del 5% dels recursos ordinaris del pressupost.
  
  
d) Aprovació de comptes.
  
  
Article setze
  
1. La funció pública de secretaria, que comprén la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació, serà atribuïda a funcionaris amb habilitació de caràcter nacional, i aquest lloc de treball es cobrirà per concurs entre funcionaris que posseïsquen aquest caràcter, de conformitat amb allò disposat en l'ordenament jurídic vigent.
  
  
2. En cas de vacant, una vegada creades les places, el procediment d'incorporació serà semblant al previst per a la resta de les entitats locals.
  
  
Article dèsset
  
1. La resta de personal de la Mancomunitat serà seleccionat mitjançant els sistemes d'oposició, concurs o concurs oposició, respectant els principis constitucionals de publicitat, mèrit i capacitat.
  
  
2. Fins que no es proveïsquen els llocs de treball, podran cobrir-se interinament o amb personal laboral temporal, segons les funcions que hagen de desenvolupar aquells que siguen oportunament seleccionats.
  
3. Els llocs vacants seran objecte d'oferta pública d'ocupació en el primer trimestre de cada any.
  
4. El nomenament i règim del personal eventual, si s'escau, serà idèntic al previst per les corporacions locals per la legislació vigent.
  
  
  
  
TíTOL III
  
Hisenda
  
  
Article dívuit
  
La hisenda de la Mancomunitat està constituïda pels següents recursos:
  
a) Ingressos de dret passiu.
  
b) Subvencions i altres ingressos de dret públic.
  
c) Taxes per la prestació de serveis o la realització d'activitats de la seua competència.
  
d) Contribucions especials per a l'execució d'obres o per a l'establiment, ampliació o millora de serveis de competència de la Mancomunitat.
  
e) Aquells procedents de les operacions de crèdit.
  
f) Les aportacions dels municipis mancomunats.
  
g) Qualsevol altre recurs que s'establisca per disposició legal.
  
  
Article dènou
  
1. Per a la imposició, l'exacció, la liquidació i el cobrament dels recursos enumerats en l'article anterior, la Mancomunitat aprovarà les ordenances fiscals que corresponen als diferents serveis.
  
  
2. Correspon als municipis facilitar a la Mancomunitat tota la informació escaient per a la formació de padrons, altes, baixes i altres modificacions referides als contribuents afectats pels distints serveis que constituïsquen les finalitats regulades en els articles anteriors.
  
3. La Mancomunitat podrà, en qualsevol moment, pels seus propis mitjans, comprovar la veracitat i l'exactitud de les dades a què es refereix el número anterior.
  
  
Article vint
  
Les aportacions de les entitats mancomunades per a cada exercici seran les següents:
  
a) Una quota general obligatòria per a atendre despeses generals de conservació, entreteniment i administració dels serveis en proporció al nombre d'habitants de dret de cada municipi, d'acord amb l'últim padró quinquennal.
  
b) Una aportació en funció de l'ús que cada entitat faça dels serveis que es presten mancomunadament i no directament a l'usuari.
  
Per a determinar la quota seran d'aplicació les bases o els mòduls següents: nombre d'habitatges, superfície del nucli urbà, metres lineals de carrers, volum d'edificacions, base imposable de la contribució territorial urbana, volum de pressupostos, consum realment efectuat, valor de l'hora realitzada i qualssevol altres valors que puguen computar-se en raó del servei o activitat prestada. Les presents bases o mòduls podran ampliar-se aïlladament o conjuntament.
  
c) Aportacions extraordinàries i obligatòries per a atendre despeses d'aquest caràcter.
  
  
Article vint-i-u
  
Les quotes i aportacions dels municipis a la Mancomunitat tenen la consideració de pagaments obligatoris per a les entitats mancomunades.
  
  
Article vint-i-dos
  
1. Les aportacions econòmiques dels municipis es realitzaran de la forma següent:
  
a) Les quotes per ús de servei o de caràcter extraordinari, d'acord amb les bases de les aportacions econòmiques que s'aproven en cada cas.
  
b) La quota obligatòria es pagarà trimestralment per domiciliació bancària. En cas que algun municipi s'endarrerisca en el pagament de la seua quota o aportació en més de dos trimestres, el president requerirà el seu pagament en el termini de 20 dies. Transcorregut l'esmentat termini sense haver fet efectiu el deute, el president podrà sol·licitar dels òrgans de l'administració central, autonòmica o provincial la retenció de quotes pendents, a càrrec de les quantitats que per qualsevol concepte foren liquidades a favor del municipi deutor amb la finalitat que se li lliuren a la Mancomunitat.
  
2. Aquesta retenció és autoritzada expressament per les entitats locals mancomunades en el moment de l'aprovació dels presents estatuts sempre que s'hi adjunte el certificat de descobert reglamentari en cada cas.
  
3. El manteniment reiterat en situació de deutor a la Mancomunitat d'una entitat local serà causa suficient per a procedir a la seua separació definitiva, i se li podran reclamar les quantitats que deu i les despeses derivades de conformitat amb els apartats 1 i 2 d'aquest article.
  
En aquest supòsit, serà imprescindible l'acord del Plenari de la Mancomunitat adoptat amb el quòrum dels dos terços del nombre de fet.
  
  
Article vint-i-tres
  
1. La Mancomunitat aprovarà anualment un pressupost de conformitat amb allò que disposa la legislació de règim local vigent.
  
  
2. El pressupost constitueix l'expressió xifrada, conjunta i sistemàtica de les obligacions que, com a màxim, puguen reconéixer, i dels drets amb venciment o que es previnguen realitzar en el corresponent exercici econòmic.
  
3. S'inclourà en el pressupost les inversions que es pretenen realitzar, així com les seues fonts de finançament.
  
  
Article vint-i-quatre
  
1. El patrimoni de la Mancomunitat estarà integrat per tota classe de béns, drets i accions que li corresponguen bé en el moment de la seua constitució o amb posterioritat. A aquest efecte haurà de formar-se un inventari, de conformitat amb allò establit en les disposicions vigents en matèria.
  
2. La participació de cada entitat mancomunada en aquest patrimoni es fixa en funció del nombre d'habitants de dret de cada entitat, d'acord amb l'últim padró quinquennal.
  
3. Tot bé que figure en l'Inventari de Béns de la Mancomunitat és un bé de totes i cadascuna de les entitats locals que la componen, en la proporció fixada en l'apartat 2 d'aquest article, independentment de l'ús o la funció a què es destine i que les entitats mancomunades hagen realitzat el desemborsament econòmic per a la seua adquisició.
  
  
  
TíTOL IV
  
Vigència i reforma de la Mancomunitat
  
i dels seus estatuts
  
  
Article vint-i-cinc
  
La Mancomunitat es constitueix per temps indefinit.
  
  
Article vint-i-sis
  
La modificació dels estatuts s'avindrà al mateix procediment i requisits que els exigits per a la seua aprovació.
  
  
Article vint-i-set
  
1. Per a l'adhesió a la Mancomunitat d'un nou municipi caldrà:
  
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta dels vocals del Plenari de la Mancomunitat.
  
2. L'aportació inicial dels municipis incorporats a la Mancomunitat amb posterioritat a la data de la seua constitució inicial, vindrà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió.
  
Si no existeix aquest patrimoni, aportarà la quota que resulte de multiplicar la quantitat a què es refereix l'apartat a) de l'article 20 pel nombre d'habitants de dret del municipi i per un nombre d'anys que no podrà excedir de cinc.
  
La quota resultant de la valoració podrà ser exigida en el moment de la incorporació de l'entitat local a la Mancomunitat.
  
  
  
Article vint-i-vuit
  
Per a la separació voluntària de la Mancomunitat de qualsevol dels municipis que la integren caldrà:
  
a) Que ho sol·licite la corporació interessada, després de l'acord adoptat per majoria absoluta del Plenari de l'ajuntament.
  
b) Que es trobe al corrent del pagament de les seues aportacions.
  
c) Fer efectives totes les despeses que s'originen amb motiu de la seua separació, o part del passiu contret per la Mancomunitat al seu càrrec.
  
  
Article vint-i-nou
  
1. La separació d'una o de diverses entitats locals no obligarà al Plenari a efectuar liquidació de la Mancomunitat, i aquest dret quedarà en suspens fins el dia de la seua dissolució, data en què entrarà o entraran a participar en la part alíquota que li corresponga o corresponguen de la liquidació de béns de la Mancomunitat. En el supòsit que l'aportació inicial estigués constituïda per elements del servei propis de l'ajuntament, la Mancomunitat podrà, a la vista de les circumstàncies que hi concorren, fer efectiva parcialment o total la liquidació amb els mateixos elements aportats.
  
  
2. Tampoc no podran, les entitats separades, al·legar dret de propietat dels béns i serveis de la Mancomunitat, tot i que radiquen al seu terme municipal.
  
  
Article trenta
  
La Mancomunitat es dissoldrà per qualsevol de les causes següents:
  
a) Per la desaparició de la finalitat per a la qual va ser creada.
  
b) Quan així ho acorde el Plenari de la Mancomunitat i les entitats mancomunades, amb el vot favorable de la majoria absoluta legal dels seus membres.
  
c) Per dur-se a terme la prestació dels serveis objecte d'aquesta per l'estat, la comunitat autònoma, o la diputació provincial.
  
  
  
Article trenta-u
  
1. Quan les entitats locals mancomunades decidisquen dissoldre la Mancomunitat adoptaran el corresponent acord previ en el qual manifesten aquest propòsit, requerint-se per a la seua validesa la majoria absoluta dels vots dels membres que legalment les integren.
  
2. A la vista dels acords municipals, el Plenari de la Mancomunitat, en el termini de 30 dies comptadors des de la recepció de la seua comunicació, nomenarà una comissió liquidadora, composta pel president i, almenys, quatre vocals. En aquesta comissió s'integrarà també el secretari i l'interventor, si n'hi ha. Igualment podrà convocar-se a les reunions a determinats experts, sols a efectes d'escoltar la seua opinió o preparar informes o dictàmens en temes concrets de la seua especialitat.
  
3. La comissió, en un termini no superior a tres mesos, farà un inventari de béns i serveis i drets de la Mancomunitat, xifrarà els seus recursos, les càrregues i els deutes; més tard procedirà a proposar al Plenari de l'entitat l'oportuna distribució d'aquests en les entitats locals mancomunades, tenint en compte les mateixes dades que hagen servit per a la formació del patrimoni.
  
4. La proposta, per a ser aprovada vàlidament, requerirà el vot favorable de la majoria absoluta dels membres del Plenari de l'entitat. Una vegada aprovada, la proposta serà vinculant per a les entitats mancomunades.
  
  
DISPOSICIó DEROGATòRIA
  
  
En entrar en vigor aquests estatuts, queden expressament derogats els aprovats pel Decret del Consell de 26 de març de 1982.


Còpia Permalink ELI